কোরাল দাশগুপ্ত ম্যানেজমেন্টের অধ্যাপক। পড়ান মুম্বইয়ের মিঠিবাঈ কলেজে। পাশাপাশি তিনি লেখকও। কোরালের আরেকটি পরিচয়, তিনি মুম্বইয়ের সেন্সর বোর্ডের উপদেষ্টা পর্ষদের সদস্য। সেন্সর বোর্ড কী, কেন, কয় প্রকার, জেনে নেওয়া গেল তাঁর থেকে।

 
সেন্সর বোর্ড তৈরি হওয়ার কারণ কী?
সেন্ট্রাল বোর্ড অফ ফিল্ম সার্টিফিকেশন তৈরি হয়েছিল, যাতে কোনও ছবি কোনওভাবে সামাজিক সীমা লঙ্ঘন না করতে পারে। ভারতীয় চেতনার প্রতি অবমাননাকর কোনও কিছু প্রদর্শন করতে না পারে। বা হিংসাত্মক বিষয় দেখিয়ে কারও ভাবাবেগে আঘাত দিতে না পারে। এখন অনেকের মতেই, শিল্পের কাজ সমাজের সত্যিগুলোকে দেখানো। কিন্তু সেই সত্যিটা কতটা সত্যি কিংবা শিল্পভাবনা আসলে কতটা সৎ, তাই নিয়ে তর্ক বহুদূর গড়াতে পারে। সাম্প্রতিক একটি উদাহরণ হল, ‘এআইবি’তে কমেডিয়ান তন্ময় ভট্টের ‘সচিন ভার্সেস লতা সিভিল ওয়ার’এর ভিডিও। তন্ময় নিশ্চয়ই দাবি করবেন, যে তাঁর ওই ভিডিওটি ‘আর্ট’। কিন্তু সেটা কি আদৌ শিল্পের একটা রুচিসম্মত প্রতিফলন? সুতরাং বোর্ডের কাজ হল, ভারতীয় সেন্টিমেন্টকে আপত্তিজনক কিংবা কুরুচিপূর্ণ উপাদান থেকে রক্ষা করা।
বলিউড এবং আঞ্চলিক ছবির ক্ষেত্রে কি আলাদা বোর্ড গঠন করা হয়?
বলিউডের ছবি মূলত মুম্বই থেকে করা হয়। এবং আঞ্চলিক ছবির জন্য রাজ্যভিত্তিক রিজিওনাল অফিস থাকে। সকলের ক্ষেত্রে ছবি সেন্সর করার নিয়মগুলো এক। তবে খুব কড়াভাবে যেখানকার ছবি সেখানেই সেন্সর করা হয়, এমন নয়। অনেক সময় কাজের চাপ বেশি থাকলে কিংবা পরিচালকদের ব্যক্তিগত বা বিষয়গত কারণে ছবিগুলো তাঁরা অন্য জায়গা থেকেও সেন্সর করান। যতদূর মনে পড়ছে, মধুর ভাণ্ডারকর চেন্নাই থেকে একটা ফিল্মের সেন্সর করিয়েছিলেন। 
ধরে নেওয়া যাক, একটা রিজিওনাল অফিসের সিদ্ধান্ত কোনও ছবির নির্মাতাদের পছন্দ হল না। তাঁরা কি সেক্ষেত্রে উচ্চতর সংস্থার কাছে যেতে পারেন?
দেখুন, সিদ্ধান্ত নিতে পারে একটাই বডি। সেই অনুযায়ীই সব নিয়ম বিধিবদ্ধ করা হয়েছে। রিজিওনাল হোক, যা-ই হোক— সেই বিধি মেনেই রেটিং স্থির করা হয়। নির্মাতাদের সেই সিদ্ধান্ত নিয়ে অভিযোগ থাকলে তাঁরা হায়ার কমিটির কাছে যেতে পারেন, যেমন দিল্লির এফক্যাট (ফিল্ম সার্টিফিকেশন অ্যাপিলেট ট্রাইব্যুনাল)। তার পরেও প্রয়োজন পড়লে হাইকোর্ট।
কীভাবে জুরি সদস্যদের নিয়োগ করা হয়? তাঁদের যোগ্যতার মাপকাঠি কী?
যতদূর জানি, সমাজের বিভিন্ন ক্ষেত্র থেকে জুরি সদস্য নিয়োগ করা হয়। তাঁদের যে বিরাট সফল কিংবা প্রভাব-প্রতিপত্তি থাকতে হবে, এমন কোনও ব্যাপার নেই। নিজেদের ক্ষেত্রে যাঁরা ভাল কাজ করছেন, তাঁদেরই নিয়োগ করা হয়। সাধারণত শিল্পী, শিক্ষক, লেখক, পরিচালক— এ ধরনের লোকেদেরই নেওয়া হয়। আমাকে নিয়োগ করা হয়েছিল যেহেতু আমি পড়াই এবং একটি বই লিখেছি শাহরুখ খানের ছবির বিজনেস স্ট্র্যাটেজি নিয়ে (দ্য পাওয়ার অফ আ কমনম্যান)— সেই কারণে। 
ক’জন সদস্য থাকেন বোর্ডে?
বোর্ডে মোট সদস্য থাকেন ৫০ জন। যে কমিটি ছবিগুলোকে রিভিউ করে, তাতে একজন অভ্যন্তরীণ অফিসার থাকেন। আর তাঁর সঙ্গে থাকেন চার জন উপদেষ্টা মণ্ডলীর সদস্য।
কোনও দৃশ্য কাটার ক্ষেত্রে সেন্সর বোর্ডের কী কী বিষয় মাথায় রাখতে হয়?
ইউ, ইউ/এ বা এ— সব ক’টা ক্যাটেগরির জন্য আলাদা নিয়ম থাকে। গালিগালাজ, নগ্নতা, উগ্র যৌন দৃশ্য যদি ছবিতে থাকে— সেটা ইউ/এ সার্টিফিকেট পাবে না। অনেকে মনে করেন, সেন্সর বোর্ড যা পায় তা-ই কাটে! এটা একদম ভুল কথা। নিয়ম মেনেই সবটা করা হয়। কোনও ফিল্মমেকার হয়তো ভিউয়ারশিপের কথা চিন্তা করে তাঁর ছবির জন্য ইউ/এ সার্টিফিকেট চাইছেন, অথচ তাঁর ছবিতে উপরোক্ত বিষয়গুলো রয়েছে। নিয়ম অনুযায়ী সেটা তো পাশ করানো অসম্ভব! তখনই কাটতে বলা হয়। অথবা এ সার্টিফিকেটের পরামর্শ দেওয়া হয়। উত্তেজক দৃশ্য রাখবেন, আবার ইউ/এ পাবেন— এটা হয় না!
 

কী করে তৈরি হয়? কারা এর সদস্য? একটা ছবি সেন্সর বোর্ড পাশ না করলে কী করণীয়? যাবতীয় প্রশ্নের উত্তর দিলেন পূর্ব ভারতীয় আঞ্চলিক সেন্সর বোর্ডের এগজামিনিং কমিটির সদস্য অগ্নিমিত্রা পল।
সেন্সর বোর্ড  কীভাবে তৈরি হয়?
কেন্দ্রীয় সরকার দ্বারা এই বোর্ড গঠন করা হয়। কেন্দ্রীয় তথ্য এবং সম্প্রচার মন্ত্রক এই বোর্ড তৈরি করে।
বোর্ডে ক’জন সদস্য রয়েছে? এই সংখ্যাটা কি সময়ের সঙ্গে বদলায়?
আপাতত আমাদের বোর্ডে ৩৮ জন সদস্য। নিয়ম অনুযায়ী, যার এক চতুর্থাংশ মহিলা। সংখ্যাটা মাঝে মাঝে বদলাতেও পারে। সেই অঞ্চলে কতটা কাজের চাপ, সেই অনুযায়ী। আমরা পশ্চিমবঙ্গ, উত্তর-পূর্বাঞ্চল এবং বিহারের সব ছবি পাশ করি। যে সব অঞ্চল থেকে নিয়মিত বেশি ছবি আসে, সেখানকার বোর্ড আরও বড়। যেমন মুম্বইয়ের বোর্ডে অনেক বেশি সদস্য রয়েছেন।
বোর্ডের সদস্যেরা কীভাবে নিযুক্ত হন?
বোর্ডে সব রকম পেশার লোকেরা থাকেন। বিশেষ করে যাঁরা নিজেদের পেশায় খ্যাতিসম্পন্ন। যেমন আইনজীবী, স্কুলশিক্ষক, চিকিৎসক।
সব সদস্যের কাজ কি সমান?
হ্যাঁ, প্রত্যেকেই এগজামিনিং কমিটির সদস্য। তাঁদের কাজ এক।
বোর্ডের প্রশাসনিক কাঠামো কী রকম?
বোর্ডের শীর্ষে রয়েছেন পহলাজ নিহালনি। তিনি বোর্ডের চেয়ারম্যান। তাঁর নীচে রয়েছে একটা এগজামিনিং কমিটি। তারপর বিভিন্ন রিজিওনাল অফিসার। তারপর আঞ্চলিক এগজামিনিং কমিটি।
একটা ছবি জমা পড়ার পর থেকে স্ক্রিনিং পদ্ধতিটা কী রকম?
একটা ছবি আমাদের কাছে আসার পর যে কোনও চার জন সদস্য (দু’জন মেয়ে এবং দু’জন ছেলে) এবং একজন রিজিওনাল অফিসার ছবিটা দেখেন আমাদের দফতরের অডিটোরিয়ামে। ছবি দেখার সময় পাঁচ জনের মধ্যে সকলকে উপস্থিত থাকতেই হবে। সার্টিফিকেটের যা সিদ্ধান্ত নেওয়া হল, সেটা ছবির পরিচালককে ডেকে জানানো হয়। আমাদের সিদ্ধান্ত পরিচালকের অপছন্দ হলে, তিনি ফের আবেদন জানাতে পারেন। তখন রিভিউ কমিটি ছবিটা দেখে। সেখানে বোর্ডের অন্য চার জন সদস্য এবং রিজিওনাল অফিসার থাকেন। তাঁদের সিদ্ধান্তও যদি পরিচালকের পছন্দ না হয়, তাহলে তিনি ছবিটা নিয়ে দিল্লি যেতে পারেন। সেখানে ফিল্ম সার্টিফিকেশন অ্যাপিলেট ট্রাইব্যুনাল (এফক্যাট) রয়েছে। ছবিটা সেখানে দেখানো হয়। তাদের সিদ্ধান্তও যদি পরিচালক-প্রযোজকের অপছন্দ হয়, তখন তাঁরা হাইকোর্টে যেতে পারেন।
একটা ছবিকে কীসের ভিত্তিতে ‘এ’, ‘ইউ’ কিংবা ‘ইউ/এ’ সার্টিফিকেট দেওয়া হয়?
সাধারণত ছবির বিষয়, ট্রিটমেন্ট আর কেন্দ্রীয় সরকারের পাঠানো নির্দেশিকা অনুযায়ী একটা ছবির সার্টিফিকেশন হয়। ‘ইউ’ সে সব ছবিকে দেওয়া হয়, যেগুলো সব বয়সের দর্শক অনায়াসে দেখতে পারবেন। ‘ইউ/এ’ দেওয়া হয় সে সব ছবিকে, যেটা ১২ বছরের নীচে কোনও বাচ্চাকে দেখতে হলে কোনও প্রাপ্তবয়স্কের সঙ্গে দেখতে হবে। আর ‘এ’ সার্টিফিকেটের ছবি শুধু প্রাপ্তবয়স্করাই দেখতে পারবেন। যৌনতা, অতিরিক্ত হিংস্রতা, গালিগালাজ থাকলে সে ছবি ‘এ’ সার্টিফিকেট পায়। ছবিতে এমন কোনও দৃশ্য, যেখানে যৌনতার ছোঁয়া রয়েছে বা এমন সংলাপ রয়েছে যেটা অপমানজনক, অথচ রোজকার জীবনে প্রায়ই শোনা যায়, তাহলে সে ছবি ‘ইউ/এ’ পেতে পারে। তবে এমনও অনেক সময় হয়, যে ছবিতে হয়তো কোনও আপত্তিকর দৃশ্য নেই, অথচ ছবির বিষয় গুরুতর, যেমন পাচারচক্র বা মাদকচক্র— তাহলেও ছবিকে ‘ইউ/এ’ দেওয়া হয়।
এই নির্দেশিকা কি সব অঞ্চলের জন্য একই রকম?
মোটামুটি এক থাকলেও কিছু কিছু অঞ্চলে তফাত দেখা যায়। এগুলো নির্ভর করে সেখানকার ঐতিহ্য ও সংস্কৃতির উপর। ধরুন, দক্ষিণের ছবিতে অনেক বেশি হিংসা থাকলেও সে ছবি ‘ইউ/এ’ পেতে পারে। কারণ দক্ষিণের দর্শক তাতে অভ্যস্ত। ওখানকার সিনেমায় হিংসা একটা জরুরি অঙ্গ। অথচ একই ছবির হিন্দি রিমেক ‘এ’ সার্টিফিকেট পেতে পারে। কারণ বৃহত্তর দর্শক অতটা হিংসা পরদায় দেখতে অভ্যস্ত নন।
কোন সংলাপ বাদ দেওয়া হবে আর কোন সংলাপে ‘বিপ’ বসবে, কীভাবে সিদ্ধান্ত নেওয়া হয়?
অনেকেই ভাবেন সেন্সর বোর্ড শুধু কাঁচি চালানোর জন্য বসে আছে! আমি এক বছর হল কাজ করছি। এটুকু বলতে পারি, যে একজন পরিচালকের সৃজনশীলতা বজায় রাখায় দায়িত্বও সেন্সর বোর্ডের রয়েছে। সব দৃশ্য কেটে বাদ দিয়ে ‘ইউ/এ’ দিলাম, আর গল্পের কোনও মানেই দাঁড়াল না, সেটা আমরা হতে দিই না। অনেক সময় ছবি দেখে আমরা পরিচালককে ডেকে জানাই, এই দৃশ্যগুলো বাদ দিলে তাঁর ছবি ‘ইউ/এ’ পাবে। কিন্তু সেটা না করে যদি তিনি ‘এ’ সার্টিফিকেট নেন, তাহলে বেশি ভাল হয়। কারণ ছবিটা হয়তো তিনি অসাধারণ তৈরি করেছেন। অনেক সময় কোনও সংলাপ আপত্তিকর লাগলে আমরা সেটা বদলে দিতেও বলি। সেটা যদি পরিচালক না চান, তাহলে আমরা ‘বিপ’ প্রয়োগ করি। তবে দেখে নিই, একটা-দু’টো ‘বিপ’এও যেন গল্পের হেরফের না হয়।
একটা ছবির সার্টিফিকেট নিয়ে সদস্যদের মধ্যে কোনও রকম মতবিরোধ হলে কীভাবে সেটা মেটানো হয়?
সাধারণত মতৈক্যের ভিত্তিতেই সিদ্ধান্ত নেওয়া হয়। কিন্তু কারও কোনও রকম আপত্তি থাকলে, সেটা তিনি প্রকাশ করতেই পারেন। একটা ছবির ক্ষেত্রে এগজামিনিং কমিটির দু’জন সদস্য ছবিটা নাকচ করে দিয়েছিলেন। আমি আর আরেকজন সদস্য সেটায় মত দিইনি। তখন সেটা পরিচালক ফের রিভিউ কমিটিতে জমা দেন। সেখানেও ছবিটা নাকচ হয়ে যায়। তখন আমরাই পরিচালককে বলি, দিল্লি এফক্যাট’এ ছবিটা জমা দিতে। সেখানে ছবিটা পাশ হয়ে যায়।
কোন ক্ষেত্রে একটা ছবি সম্পূর্ণ নাকচ হয়ে যেতে পারে?
নির্দেশিকা অনুযায়ী কোনও ছবি যদি সাম্প্রদায়িক হিংসা ছড়ায়, তাহলে সেটা পাশ হবে না। বা কোনও জনপ্রিয় ব্যক্তিত্ব বা ধর্মগুরু সম্পর্কে অপমানজনক কথা বলে, সেটাও পাশ হবে না। মহিলা এবং শিশুদের খাটো করে কিছু দেখালে, সেটা পাশ হবে না। বাচ্চাদের উপর হিংস্রতা, পয়েন্ট ব্ল্যাঙ্ক রেঞ্জে কাউকে গুলি করা আর শরীরে ড্রাগ ইনজেক্ট করার দৃশ্য দেখানো যায় না।